123.177 REGOLI DWAR TNAQQIS (PROĠETTI TA’ TISBIĦ) L-AVVIŻ LEGALI 274 tal-2017. L-AVVIŻ LEGALI 274 tal-2017. 1. Titolu u bidu fis-seħħ. (1) It-titolu ta’ dawn ir-regoli huwa r-Regoli dwar Tnaqqis (Proġetti ta’ Tisbiħ). (2) Dawn ir-regoli għandhom jidħlu fis-seħħ fir-rigward ta’ nefqa magħmula mill-1 ta’ Jannar 2017. 2. Tifsir. F’dawn ir-regoli, kemm-il darba r-rabta tal-kliem ma tkunx teħtieġ mod ieħor –"Direttorat" tfisser id-Direttorat responsabbli għall-Kunsilli Lokali; "Kunsill Lokali" tfisser Kunsill Lokali stabbilit taħt l-Att Dwar il-Kunsilli Lokali u li jkun Kunsill Lokali partikolari li jkun reponsabbli għall-post fejn il-proġett kwalifikanti jkun se jsir; "persuna kwalifikanti" tfisser persuna li qiegħda f’sengħa jew negozju li tidħol għal proġett kwalifikanti; u "proġett kwalifikanti" tfisser tisbiħ jew proġett ieħor kwalifikanti u tli għal kommunità lokali li ġie approvat b’dak il-mod bil-ktiba mill-Kunsill Lokali u d-Direttorat fl-1 ta’ Jannar 2017 jew wara, wara li daħlet applikazzjoni magħmula f’dan ir-rigward f’forma kif mitluba mid-Direttorat. Tali proġett għandu jkun kollu kemm hu assi tal-kommunità li fuq u l-persuna kwalifikanti ma żżomm l-ebda dritt propjetarju u li għalih il-persuna kwalifikanti mhijiex rimborsata bl-ebda mod. 3. Tnaqqis. (1) Meta persuna kwalifikanti tagħmel nefqa meta tidħol għal proġett kwalifikanti, tnaqqis ekwivalenti għal 120 % tal-ispiża li saret fuq dik in-nefqa fi kwalunkwe sena tista’ tiġi mitluba fis-sena ta’ stima relattiva kontra d-dħul ta’ dik il-persuna mis-sengħa jew negozju li jkun taxxabbli: Iżda li t-tnaqqis mitlub taħt dawn ir-regoli ma jistax jaqbeż id-disgħin elf euro (€ 90,000) fi kwalunkwe sena. (2) Meta tnaqqis ikun intalab taħt dawn ir-regoli, l-ebda tnaqqis ieħor ma jista’ jiġi mitlub fir-rigward tal-istess nefqa. (3) Meta persuna kwalifikanti tibbenefika minn kwalunkwe tip ta’ assistenza mill-Gvern fir-rigward ta’ din in-nefqa jew minn kwalunkwe entità oħra, l-ammont ta’ tali benefiċċju jew assistenza għandu jiġi mnaqqas min-nefqa li fuqha jista’ jintalab tnaqqis taħt dawn ir-regoli. 4. Ċertifikazzjoni. (1) It-tnaqqis mogħti permezz ta’ dawn ir-regoli għandu jkun permess biss meta jkun lest il-proġett u meta d-dettalji tan-nefqa li tkun saret fir-rigward tal-proġett kwalifikanti jkunu ingħataw lil Kunsill Lokali, f’tali forma u tali manjierakif id-Direttorat jista’ jitlob, u tali nefqa u tlestija tal-proġett huma approvati mill-Kunsill Lokali u d-Direttorat. (2) Id-Direttorat għandu, wara l-approvazzjoni skont din is-sub-regola (1), jissottometti formoli approvati lill-Kummissarju f’tali manjierakif il-Kummissarju jista’ jitlob. 5. (1) Meta proġett ikun sitwat f’żona li taqa’ taħt ir-responsabbilità ta’ aktar minn Kunsill Lokali wieħed, huwa għandu jitqies bħala proġett kwalifikanti meta, addizzjonalment mar-rekwiżiti ta’ dawn ir-regoli, il-Kunsilli Lokali kollha responsabbli għaż-żona msemmija japprovaw il-proġett skont dawn ir-regoli u kif approvat mid-Direttorat. (2) Persuna kwalifikanti ma tistax titlob tnaqqis taħt dawn ir-regoli għal aktar minn proġett kwalifikanti wieħed fi kwalunkwe sena.